Прапанова сустрэцца на беларускай зямлі патрыярхам каталіцкай і праваслаўнай царквы, якая была зробленая Лукашэнкам, была палітычным заклікам, які больш быў для СМІ, піяру, чым канкрэтнай справай. Але год за годам мы абмяркоўваем магчымасьць прыезду Папы Рымскага ў Беларусь і кожны раз сустракаюцца нейкія цяжкасьці на гэтым шляху. Відавочная перашкода — гэта меркаваньне расейскай праваслаўнай царквы. Магчыма Аляксандар Лукашэнка сваёй травеньскай прапановай пра сустрэчу герархаў абодвух цэркваў хацеў зьняць гэтую перашкоду, хацеў падаць гэта ў такой форме, якая б задаволіла і каталікоў, і праваслаўных. Але з таго моманту нічога не зрушылася, прапанова прагучала на той момант дастаткова ярка, але не атрымала разьвіцьця. Бо ў такой форме гэта было падобна не на канкрэтную прапанову, а на заяву для СМІ. Усё роўна ясна, што па адпаведных каналах уладамі і адпаведнымі структурамі вядзецца пэўная праца па спробе запрасіць, арганізаваць сустрэчу Папы з патрыярхам, альбо проста прыезд Папы ў Беларусь.